Põltsamaa Kunstikool

**Põltsamaa Kunstikool** on kunstiharidust andev huvikool Jõgeva maakonnas Põltsamaa vallas Põltsamaa linnas. Kool alustas tegevust 2000. aastal Põltsamaa lossihoovis. 

Vallavolikogu otsustas 2025. aasta veebruaris ühendada kunstikooli Põltsamaa Muusikakooliga ja kolida see Põltsamaa Ühisgümnaasiumi juurde hariduslinnakusse. 1. septembrist 2025 tegutsevad mõlemad koolid Põltsamaa Muusika- ja Kunstikooli nime all.

Kunstikoolis on võimalik õppida joonistamist, maali, kompositsiooni, keraamikat, siidimaali ja erinevaid graafikatehnikaid.

## Ajalugu
1992. aastal rääkis äsja Rootsist andragoogika kursustelt naasnud Põltsamaa Ühisgümnaasiumi inglise keele õpetaja Aino Vagur toona lasteaias kunstnikuna töötanud Ethel Hakkajale ideest, et Põltsamaal võiks rootslaste eeskujul hakata andma täiskasvanutele vabaharidust. Ja kuna Hakkaja oli kunstikooli lõpetanud, võiks ta enda peale võtta nahakunsti kursuse korraldamise.

1993. aastal avas kunstnik Põltsamaal Pargi tänaval pisikese kunstiäri. Seal tekkis võimalus kohalike huvilistega koos maalimas käia ja hiljem kujunes sellest välja maaliklubi. Kunstikooli eelkäijaks loetaksegi 1993. aastal tegevust alustanud Põltsamaa maaliklubi, kes korraldas regulaarset koosloomet ja maalilaagreid. Maaliklubist arenes välja Põltsamaa Kunstiselts, mis asutati 8. novembril 1996. Selts võttis üheks eesmärgiks kunstikooli asutamise Põltsamaale. 

2000. aasta kevadeks koostas selts õppekava ja taotles Haridusministeeriumilt koolitusloa, mis väljastati 18. aprillil 2000. Kool hakkas tegutsema erakooli ja huvikooli seaduse alusel.
Kooli juhiks sai kunstiseltsi eestvedaja Ethel Hakkaja. Esimeste õpetajate seas olid keraamik Viive Väljaots ning maalikunstnik ja kunstiloolane Kaire Nurk. Hiljem on koolis õpetanud veel Robert Brok, Katrin Tamm-Kuusik, Lea Malin, Anne Vasar, Eva Järv, Piret Järv, Külli Kivisild jvm.

Kunstikoolis alustas kohe tegevust ka täiskasvanute kursus. Varem tarbekunsti lühikursustel osalenud täiskasvanud said koolis kujutava kunsti alusõpetust joonistamise, maali ja kompositsiooni alal.

Põltsamaa kunstikooli noorte esimese lennu lõpetasid Aive Peil, Anu Sikk, Kristina Aas, Kaidi Ploomipuu, Kätrin Liebert, Eva Järv, Mihkel Reha, Mirjam Sild ja Martin Miller.

22 aastat muusikakooli juhtinud Ethel Hakkaja taandus kooljuhi kohalt 2022. aasta lõpus. Temalt võttis ameti üle kooli vilistlane Gerli Räni (lõpetas Põltsamaa Kunstikooli 2014. aastal). 

Kooli asutamisest peale tegutses õppeasutus Põltsamaa ordulinnuse konvendihoone keldrikorrusel. 2023. aasta lõpus avaldas kunstikool soovi lõpetada tegutsemine erakoolina ning saada Põltsamaa valla allasutuseks. Sellest soovist tingituna algatas Põltsamaa Vallavalitsus huvihariduse ümberkorraldamise Põltsamaa vallas. Ümberkorraldused jõudsid 20. veebruaril 2025 vallavolikokku, kes võttis ühehäälselt vastu Põltsamaa Muusika- ja Kunstikooli põhimääruse. Sellega muudeti seni erakoolina tegutsenud Põltsamaa kunstikool valla allasutuseks ning liideti muusikakooliga Põltsamaa Muusika- ja Kunstikooliks, mis alustas selle nime all tegutsemist 1. septembril 2025. Juba varem oli vald algatanud kunstikooli kolimise Põltsamaa lossihoovist gümnaasiumi juurde hariduslinnakusse.

## Kooli juhid
* Ethel Hakkaja (2000–2022)
* Gerli Räni (2023–)

## Kunstigalerii pART
Põltsamaa Kunstiseltsi ja -kooli galerii avati 27. septembril 2008. Galerii kannab nime Kesk-Eesti kunstigalerii pART, millise pakkus välja Jõgeva kunstikooli õpetaja Elita Järvela. 200 m2 suurune kunstisaal asub Põltsamaa lossihoovi Meistrite maja pööningul, selle ehitust toetas Ettevõtluse Arendamise Sihtasutus. Galeriis on oma töid eksponeerinud mitmed tunnustatud Eesti ja rahvusvahelised kunstnikud: Peeter Allik, Tiit Pääsuke, Toivo Raidmets, Peep Pedmanson, Tapio Haapala, Reijo Kärkkäinen, Riikka Viinikanoja, Åke Grützelius, Mare Tralla, Ave Nahkur jt.

## Viited

## Välislingid
*Põltsamaa Kunstikooli koduleht